b'\n_START_ARTICLE_\nMar\xc3\xa7\xc3\xa0\n_START_SECTION_\nEtimologia\n_START_PARAGRAPH_\nMart era el d\xc3\xa9u rom\xc3\xa0 de la guerra, i del seu nom deriven tot de noms en catal\xc3\xa0, tant propis com comuns; per exemple: marcial, Mart\xc3\xad, Marci\xc3\xa0 (nom de persona)..._NEWLINE_Mar\xc3\xa7\xc3\xa0 molt probablement \xc3\xa9s una evoluci\xc3\xb3 d\'aquest darrer, precisament. Apareix documentat, amb la forma semillatina de Mar\xc3\xa7an, ja al segle XII._NEWLINE_El nom del tur\xc3\xb3 que personalitza Mar\xc3\xa7\xc3\xa0, la Miloquera, pren el nom de la miloca, una esp\xc3\xa8cie de mussol de muntanya, que actualment gaireb\xc3\xa9 nom\xc3\xa9s es troba al Pirineu. Aquesta au nocturna devia ser molt abundosa altre temps en aquest tur\xc3\xb3, i la pres\xc3\xa8ncia d\'aquests animals, una realitat molt viva per als mar\xc3\xa7alencs, que eren ben b\xc3\xa9 a sota de l\'h\xc3\xa0bitat de les miloques.\n_START_SECTION_\nDeclaraci\xc3\xb3 d\'independ\xc3\xa8ncia\n_START_PARAGRAPH_\nEl 10 de setembre del 2012, Mar\xc3\xa7\xc3\xa0 es declara Territori Catal\xc3\xa0 Lliure\n_START_SECTION_\nLa Miloquera\n_START_PARAGRAPH_\nLa Miloquera \xc3\xa9s un tur\xc3\xb3 que s\'al\xc3\xa7a uns 60 metres quasi en vertical sobre el poble, amb avencs de profunditats superiors als cent metres de tra\xc3\xa7at vertical i de gran riquesa espeleol\xc3\xb2gica. Hi destaquen l\'avenc de l\'Heura i el del Cireret. Per arribar-hi, s\'ha de seguir el cam\xc3\xad del Calvari, lloc idoni per passejar. Primer trobem la Bassa del Castell, lloc d\'esplai, i el Mirador. Al final del cam\xc3\xad es troba la casa de l\'escultor Mar\xc3\xa7\xc3\xa0-Gin\xc3\xa9. I a dalt del cim, restes del castell i una miranda fant\xc3\xa0stica. La pujada per aquest cam\xc3\xad, en el darrer tros, \xc3\xa9s for\xc3\xa7a sobtada._NEWLINE_Un altre cam\xc3\xad, m\xc3\xa9s llarg per\xc3\xb2 m\xc3\xa9s planer, surt de la mateixa Bassa del Castell i passa a ran mateix dels avencs esmentats, allunyant-se del poble cap a ponent i circuint tota la base de la Miloquera (hi ha r\xc3\xa8tols amb la indicaci\xc3\xb3 "avencs"). Quan s\'arriba al costat oposat del poble, un cam\xc3\xad bastant senyalitzat remunta la Miloquera, que per aquest costat presenta una inclinaci\xc3\xb3 bastant suau, fins al capdamunt. Quan s\'hi \xc3\xa9s, el poble queda ben b\xc3\xa9 sota els peus del caminant.\n_START_SECTION_\nIndrets interessants\n_START_PARAGRAPH_\nEls paratges naturals del terme s\xc3\xb3n dignes de veure. Es conserva una gran bosquina; hi destaca la zona de les Burgueres, on es poden fer excursions a trav\xc3\xa9s del bosc cap a les Coves del Xollat, la Roca del Corb, l\'Estret de Cat\xc3\xa0, la Mola, la Serra de Llaberia i altres indrets, sobretot de l\'extrem sud-est del terme._NEWLINE_A l\'extrem de llevant del terme, al lloc on coincideixen Cap\xc3\xa7anes (antigament pertanyent al terme de Tivissa), Colldejou i Mar\xc3\xa7\xc3\xa0, hi ha la Font dels Tres Batlles, amb la Taula tamb\xc3\xa9 anomenada dels Tres Batlles. \xc3\x89s un paratge de gran bellesa, anomenat aix\xc3\xad perqu\xc3\xa8 antigament era lloc de reuni\xc3\xb3 dels alcaldes dels tres municipis lim\xc3\xadtrofs, que s\'hi reunien per tal de debatre temes pol\xc3\xadtics d\'inter\xc3\xa8s com\xc3\xba._NEWLINE_Tamb\xc3\xa9 en aquesta zona, una mica al nord de la Font dels Tres Batlles, al comen\xc3\xa7ament de la Serra de les Soleies, a banda i banda del Barranc de les Trompetes (a prop del lloc per on entra el ferrocarril, a trav\xc3\xa9s d\'un t\xc3\xbanel, en terme de Mar\xc3\xa7\xc3\xa0) hi ha diversos llocs amb traces de la darrera guerra civil: hi havia empla\xc3\xa7ades unes bateries d\'artilleria, i es conserven sobretot els caus per allotjar-les._NEWLINE_A prop del poble, a llevant, la Pallissa \xc3\xa9s un petit embassament natural de terra vermella, situat a la conca de la Riera de Mar\xc3\xa7\xc3\xa0. \xc3\x89s un lloc idoni per anar-hi a menjar, des d\'on es poden iniciar excursions._NEWLINE_Recomanem, en aquest sentit, un mapa del terme municipal de Mar\xc3\xa7\xc3\xa0, editat per l\'ajuntament, que explica aquests indrets, i d\'altres, i les excursions que es poden organitzar per anar-los a visitar._NEWLINE_Tamb\xc3\xa9 recomanem, i molt, per tal de preparar la visita a Mar\xc3\xa7\xc3\xa0 i qualsevol de les excursions que s\'hi poden fer, visitar la p\xc3\xa0gina personal sobre Mar\xc3\xa7\xc3\xa0 que hi ha esmentada en els enlla\xc3\xa7os externs.\n_START_SECTION_\nEdat antiga\n_START_PARAGRAPH_\nLa recerca i els estudis de l\'historiador i arque\xc3\xb2leg Salvador Vilaseca i Anguera van obrir la porta al coneixement de la nostra hist\xc3\xb2ria m\xc3\xa9s antiga. Tenim datades troballes des del Paleol\xc3\xadtic Inferior._NEWLINE_S\'han descobert restes en jaciments de superf\xc3\xadcie i tamb\xc3\xa9 en coves i balmes: les coves del Xollat, al bell mig de les Burgueres, el Cau del Mol\xc3\xad Paperer, la Miloquera i Cal Montagut. El material m\xc3\xa9s abund\xc3\xb3s \xc3\xa9s la ind\xc3\xbastria l\xc3\xadtica i la cer\xc3\xa0mica, principalment la d\'origen rom\xc3\xa0, que ens fa creure en l\'exist\xc3\xa8ncia d\'una vil\xc2\xb7la romana.\n_START_SECTION_\nEdat mitjana\n_START_PARAGRAPH_\nAl cim de la Miloquera hi ha restes d\'un castell que ens recorda la dominaci\xc3\xb3 sarra\xc3\xafna, probablement de mitjans del segle IX. Malgrat que els sarra\xc3\xafns arribaren cap al 714, l\'assentament fou dificult\xc3\xb3s per l\'orografia del Priorat. Tamb\xc3\xa9 s\'hi troben restes d\'una esgl\xc3\xa9sia de forma absidal que se situa a finals del rom\xc3\xa0nic, segle XIII. Recerques posteriors han trobat, encara, al cim de la Miloquera, restes preromanes i romanes._NEWLINE_La parr\xc3\xb2quia de Mar\xc3\xa7\xc3\xa0 ja \xc3\xa9s esmentada en una butlla del Papa Anastasi IV el 1154._NEWLINE_L\'any 1153 el castell de Mar\xc3\xa7\xc3\xa0 surt esmentat per primera vegada per Ramon Berenguer IV. L\'any 1174 el rei Alfons I infeud\xc3\xa0 el castell a Guillem II de Castellvell. El 1241 la senyoria recaigu\xc3\xa9 en Alamanda, casada amb Guillem d\'Enten\xc3\xa7a, i pass\xc3\xa0 al domini de la baronia d\'Enten\xc3\xa7a. L\'any 1324 Jaume el Just d\xc3\xb3na el castell de Mar\xc3\xa7\xc3\xa0 al seu fill Ramon Berenguer i entr\xc3\xa0 a formar part del Comtat de Prades. A partir d\'aqu\xc3\xad, segueix les vicissituds del Comtat._NEWLINE_Al segle XV alguns habitants de Mar\xc3\xa7\xc3\xa0 van baixar a viure al peu del tur\xc3\xb3. Els mar\xc3\xa7alencs utilitzaren les pedres del poble vell per construir el nou. Finalment el poble s\'ubic\xc3\xa0 definitivament on \xc3\xa9s actualment durant el segle XVIII.\n_START_SECTION_\nEdat moderna\n_START_PARAGRAPH_\nL\'any 1611, els frares servites fundaren el convent de Sant Mar\xc3\xa7al als afores del poble. L\'edifici fou abandonat durant les guerres de Successi\xc3\xb3, del Franc\xc3\xa8s i el Trienni Liberal i, definitivament el 1835, fou incendiat i saquejat pels carlins, l\'esgl\xc3\xa9sia derru\xc3\xafda, i les seves pedres emprades per a reparar i construir cases al poble. Avui en dia \xc3\xa9s un edifici ru\xc3\xafn\xc3\xb3s, del qual sols es pot esmentar un fragment ornamental barroc a la fa\xc3\xa7ana._NEWLINE_La construcci\xc3\xb3 d\'aquest convent fou a l\'inici d\'un moment de creixement demogr\xc3\xa0fic i econ\xc3\xb2mic, general a tot el pa\xc3\xads. A Mar\xc3\xa7\xc3\xa0 es concret\xc3\xa0 en la construcci\xc3\xb3 de diversos casals, al llarg dels segles XVIII i XIX, com el que ja hem esmentat de Cal Montagut, i algunes obres de car\xc3\xa0cter p\xc3\xbablic, com la font, amb l\'abeurador i els safareigs. L\'esgl\xc3\xa9sia tamb\xc3\xa9 correspondria a aquesta \xc3\xa8poca._NEWLINE_Malgrat aix\xc3\xb2, amb l\'entrada dels Borbons i la implantaci\xc3\xb3 del cadastre el poble comen\xc3\xa7\xc3\xa0 a tenir dificultats per pagar les contribucions, molt altes, sobretot a Catalunya. El guerriller Carrasclet, que visqu\xc3\xa9 durant un temps a Mar\xc3\xa7\xc3\xa0 juntament amb la seva esposa, que n\'era filla, inici\xc3\xa0 la seva campanya b\xc3\xa8l\xc2\xb7lica contra les forces del rei Felip V a ran dels al\xc3\xa7aments populars contra el cadastre; despr\xc3\xa9s s\'afeg\xc3\xad a l\'ex\xc3\xa8rcit catal\xc3\xa0 partidari de la continu\xc3\xaftat de la Casa d\'\xc3\x80ustria, a trav\xc3\xa9s de la persona de l\'Arxiduc Carles.\n_START_SECTION_\nEdat contempor\xc3\xa0nia\n_START_PARAGRAPH_\nA finals del segle XIX la plaga de la fil\xc2\xb7loxera va fer estralls a la comarca. Mar\xc3\xa7\xc3\xa0, per\xc3\xb2, no en va sortir tan mal parat, ja que l\'arribada del ferrocarril, l\'any 1891, va esmorteir la crisi i es convert\xc3\xad durant molts anys en porta d\'entrada i sortida de bona part dels productes agraris del Priorat. D\'aix\xc3\xb2 ve que l\'estaci\xc3\xb3 tingui una magnitud, per la quantitat de vies que cont\xc3\xa9, que no es correspon de cap manera amb l\'activitat que t\xc3\xa9 en l\'actualitat.\n_START_SECTION_\nRegidors\n_START_PARAGRAPH_\nDes del 1979, Mar\xc3\xa7\xc3\xa0 ha tingut els regidors seg\xc3\xbcents: Anna Altadill Pallej\xc3\xa0, Pere Aud\xc3\xad Ferrer, Roser Castellv\xc3\xad Gin\xc3\xa9, Santiago Cort\xc3\xa9s Ponce, Francesc Escoda Amor\xc3\xb3s, Gemma Maria Espluga Queixal\xc3\xb3s, \xc3\x81ngel Estirado M\xc3\xa9ndez, S\xc3\xb2nia Fuguet Folch, Enriqueta Muntan\xc3\xa9 Barcel\xc3\xb3, Maria Llu\xc3\xafsa Pellej\xc3\xa0 Pellicer, S\xc3\xadlvia P\xc3\xa9rez Bov\xc3\xa9, Ernest Piqu\xc3\xa9 Amor\xc3\xb3s, Joan Francesc Piqu\xc3\xa9 Barcel\xc3\xb3, Josep M. Piqu\xc3\xa9 Castellnou, Joan Riba Pellis\xc3\xa9, Pere Rofes Folch, Joan Eusebi Serrano L\xc3\xa1zaro i Josep Vaqu\xc3\xa9 Capdevila.\n_START_SECTION_\nActivitat econ\xc3\xb2mica\n_START_PARAGRAPH_\nMar\xc3\xa7\xc3\xa0 \xc3\xa9s un poble agr\xc3\xadcola. La superf\xc3\xadcie del terme no conreada \xc3\xa9s ocupada per pasturatges, garriga i bosc. L\'agricultura \xc3\xa9s de sec\xc3\xa0 i el principal conreu \xc3\xa9s la vinya, seguida de l\'olivera, els avellaners i els ametllers. Tamb\xc3\xa9 hi ha granges de pollastres, conills i porcs._NEWLINE_L\'any 1913 va ser fundat a Mar\xc3\xa7\xc3\xa0 el Sindicat Vin\xc3\xadcola del Baix Priorat, i el 1919, el Sindicat Agr\xc3\xadcola, que elaboraven cadascun els vins dels seus associats. L\'any 1936 es van fusionar els dos sindicats, i es va formar la Cooperativa Agr\xc3\xadcola. El 1998, la Cooperativa Agr\xc3\xadcola de Mar\xc3\xa7\xc3\xa0 s\'ha unificat amb la Cooperativa Agr\xc3\xadcola de Falset. La nova Cooperativa es dedica a l\'elaboraci\xc3\xb3 i comercialitzaci\xc3\xb3 de vins sota la denominaci\xc3\xb3 d\'origen Montsant i de fruits secs._NEWLINE_La resta d\'activitats econ\xc3\xb2miques es distribueixen en el sector industrial\xc2\xa0: construcci\xc3\xb3, confecci\xc3\xb3, oficis tradicionals, etc., i en el sector terciari\xc2\xa0: comer\xc3\xa7os, serveis i turisme. El bon empla\xc3\xa7ament geogr\xc3\xa0fic i la xarxa de comunicaci\xc3\xb3 fa que part de la poblaci\xc3\xb3 activa es traslladi a treballar a altres pobles de la comarca o tamb\xc3\xa9 al Baix Camp i a la Ribera d\'Ebre.\n_START_SECTION_\nFestes i tradicions\n_START_PARAGRAPH_\nLa Festa Major d\'estiu se celebra el 15 d\'agost en honor a la Mare de D\xc3\xa9u._NEWLINE_La Festa de Sant Joan, amb un sopar popular, t\xc3\xa9 tamb\xc3\xa9 molta personalitat, com a la resta dels Pa\xc3\xafsos Catalans._NEWLINE_La Diada de l\'11 de setembre, Festa Nacional, se celebra amb un esmorzar popular a la Pla\xc3\xa7a de Les Arenes._NEWLINE_La Festa Major d\'Hivern se celebra el 27 de desembre, i \xc3\xa9s dedicada a la Mare de D\xc3\xa9u de les Malalties, patrona de Mar\xc3\xa7\xc3\xa0. Hi destaca la cantada de les "Completes" a la vetlla, que consisteix en peces musicals hist\xc3\xb2riques, i la process\xc3\xb3 de "L\'aurora," que comen\xc3\xa7a quan just trenca l\'alba, i compta \xc3\xbanicament amb la participaci\xc3\xb3 dels homes. A aquesta process\xc3\xb3, n\'hi segueixen dues m\xc3\xa9s: la del Rosari i la de Missa Major._NEWLINE_La Festa de Reis, com a tots els pobles catalans, \xc3\xa9s una festa llu\xc3\xafda i esperada per una part de la poblaci\xc3\xb3, sobretot la de menys edat.\n_START_SECTION_\nServeis tur\xc3\xadstics\n_START_PARAGRAPH_\nSegons la Guia de serveis tur\xc3\xadstics de l\'Oficina Comarcal d\'Informaci\xc3\xb3 Tur\xc3\xadstica del Priorat, Mar\xc3\xa7\xc3\xa0 compta amb tres restaurants, tres cases de pag\xc3\xa8s dedicades a l\'agroturisme i l\'Agrobotiga de la Cooperativa.\n_START_SECTION_\nComunicacions\n_START_PARAGRAPH_\nEl terme de Mar\xc3\xa7\xc3\xa0 t\xc3\xa9 l\xc3\xadnia de ferrocarril -la que des de Tarragona s\'adre\xc3\xa7a a M\xc3\xb3ra la Nova i Saragossa- de la RENFE, on hi ha estaci\xc3\xb3 compartida amb Falset, dins del terme de Mar\xc3\xa7\xc3\xa0._NEWLINE_Mitja dotzena de trens diaris en cada direcci\xc3\xb3 enllacen Mar\xc3\xa7\xc3\xa0 amb la resta d\'estacions, tot i que cadascun d\'ells pot tenir un dest\xc3\xad diferent en direcci\xc3\xb3 ponent (Saragossa, Casp, Flix o M\xc3\xb3ra la Nova, sortint tots ells de Barcelona, passant per Reus i Tarragona), o un origen diferent en direcci\xc3\xb3 llevant (tots, per\xc3\xb2, passen per les grans ciutats que acabem d\'esmentar) i tenir parada o no a les estacions considerades secund\xc3\xa0ries._NEWLINE_A m\xc3\xa9s, la carretera T-300 enlla\xc3\xa7a Falset amb Mar\xc3\xa7\xc3\xa0, la TV-3001 Mar\xc3\xa7\xc3\xa0 amb la Torre de Fontaubella, i la TV-3002, Mar\xc3\xa7\xc3\xa0 amb Cap\xc3\xa7anes. A part d\'aquestes, travessa el terme la N-420 (Tarragona-C\xc3\xb2rdova), que passa una mica allunyada del poble. D\'aquesta carretera, a l\'extrem de ponent del terme, arrenca la T-734 (N-420, a Mar\xc3\xa7\xc3\xa0-el Masroig). Tamb\xc3\xa9 hi ha la curta carretera T-363, de poc m\xc3\xa9s d\'un quil\xc3\xb2metre, que enlla\xc3\xa7a la N-420 amb el poble._NEWLINE_A l\'interior del terme, i connectant amb els pobles ve\xc3\xafns, hi ha diversos camins rurals en for\xc3\xa7a bon estat, si b\xc3\xa9 solen ser molt estrets._NEWLINE_Segons la Guia de mobilitat en transport p\xc3\xbablic de la Generalitat de Catalunya, no hi ha cap servei p\xc3\xbablic d\'autobusos que tingui parada a Mar\xc3\xa7\xc3\xa0.'